Lørdag eftermiddag lagde USA’s tidligere præsident Barack Obama vejen forbi Musikkens Hus i Aalborg til arrangementet ”A Conversation With Barack Obama". 1.300 mennesker havde købt billet til showet, men de færreste kom lige så tæt på den tidligere præsident som Musikkens Hus direktør, Lasse Rich Henningsen. Det var nemlig ham, der havde fornøjelsen af at sidde overfor Barack Obama, da han interviewede ham under hele showet, som varede omkring en time. - Det var en kæmpe oplevelse. Han er, som forventet, et utroligt behageligt menneske og enomt nærværende. Jeg synes, han gav så meget af sig selv. Det havde jeg slet ikke turde drømme om, siger Lasse Rich Henningsen. Lasse Rich Henningsen fortæller også, at det overrasker ham, hvor meget Barack Obama åbnede op omkring sit eget personlige syn på lederskab og entreprenørskab og på sit syn på verden og Danmarks rolle. "Obama var sjov og charmerende" 25 ansatte hos Musikkens Hus har arbejdet på at forberede besøget af den tidligere præsident i flere uger, men det har været det hele værd, lyder det fra direktøren. - Jeg slappede af, da jeg sad der med ham. Jeg nød det virkelig. Jeg kan huske hvert moment, mimikken og auraen. Han var sjov, og han drillede mig også. Han tog eksempelvis mikrofonen fra mig, når jeg skulle sige noget, så jeg blev helt forvirret, og så grinede han bare ad mig. Han var meget charmerende og til at skabe en god stemning, siger Lasse Rich Henningsen. Blandt publikum sad kendte ansigter såsom den tidligere amerikanske ambassadør i Danmark Rufus Gifford, musikproduceren Remee Jackman, Coolshop-ejer og direktør Jacob Risgård, Aalborgs borgmester Thomas Kastrup-Larsen, politikere fra byrådet i Aalborg, ministre, 260 studerende og generelt en masse mennesker fra erhvervslivet. - Han gav rigtig meget af sig selv. Både jeg, dem fra erhvervslivet og de unge, blev klogere. Det handlede især om, at man skal finde ud af, hvad man vil udrette her i livet, og ikke hvilken titel, man vil have, siger Lasse Rich Henningsen. Barak Obama landede i Aalborg omkring klokken 15:45, og lettede igen klokken 18:22.
Musikkens Hus’ direktør, Lasse Rich Henningsen, var den person, der kom tættest på Barak Obama, som besøgte Aalborg lørdag.